राहुल गांधी ने ऋषिकेश में जब अपने कुर्ते की फटी जेब सार्वजनिक तौर पर दिखाई तो इस घटना का मोटी बुद्धि से विश्लेषण करने वाले कम नहीं थे। लेकिन ऐसे लोग मौजूदा राजनीति की इस विडंबना का मर्म समझ ही नहीं पाएंगे कि मुख्य-विपक्ष के एक नौजवान नेता को यह क्यों करना पड़ रहा है? सब जानते हैं कि ऐसा नहीं है कि राहुल इतने मोहताज हैं कि उन्हें फटा कुर्ता पहन कर घूमना पड़े। अगर कोई जानबूझ कर काइंयागीरी न करना चाहे तो वह इतना भी समझ सकता है कि राहुल जानबूझ कर फटी जेब वाला कुर्ता पहन कर ऋषिकेश नहीं पहुंचे होंगे। अनायास जब उनका हाथ कुर्ते की जेब में गया होगा और उन्होंने पाया कि जेब फटी है तो उन्हें यह बताने में कोई हिचक नहीं हुई कि इससे उन्हें कोई फ़र्क नहीं पड़ता है कि वे तन ढंकने के लिए क्या पहने हुए हैं। राहुल यह बताना चाहते थे कि अपने पहनावे को लेकर उनका दिमाग़ दूसरों की तरह इतना अति-अलंकृत नहीं हैं कि हर वक़्त कपड़ों की सिलवटों का ही ख्याल रखता रहे।